Rin-Norge | Mot løsning for rørinspeksjonsprogram
Det har vakt stor bekymring i det norske rørinspeksjonsmiljøet at helt nødvendig programvare for rørinspeksjonsrapporter ikkehar vært tilpasset norske forhold. Nå ser det endelig ut til å løsne. Her illustrasjonsbilde fra årets Miljø & Teknikk messe.
Mot løsning for rørinspeksjonsprogram
Endelig kommer meldingen om at norske Rosim AS er klar for å lansere WinCan VX. Nå loves det oppstart av kurs i oktober, med mulighet for oppgradering til VX. Flere aktører i det norske markedet er også på banen med sine tilbud.
Ståle Brodahl i Rosim AS har nå lagt ut en melding på selskapets Facebook-side der han bekrefter at det har vært en vanskelig periode på grunn av mangel på konkrete fremdriftsplaner fra leverandøren.
I sin melding på Facebook skriver Brodahl: –Det har vært veldig stille rundt Rosim og WinCan VX. Det har vært vanskelig å få konkrete fremdriftsplaner fra leverandør, men nå er vi klare. VX er oppe og går på både gamle Norvar 145 standard og den nye 234. Det blir oppstart på VX kurs nå i oktober, og mulighet for de som ønsker oppgradering til VX. Det kommer kursdato og invitasjon så fort vi har dette klart. Det blir sendt ut på mail og på facebook. Nå er vi i gang.Hilsen Ståle Brodahl
Det har vakt stor bekymring i det norske rørinspeksjonsmiljøet at helt nødvendig programvare for rørinspeksjonsrapporter fortsatt ikke er ferdig tilpasset norske forhold. Norsk Vann sendte i april et tydelig budskap til utvikleren av programvaren, CD-lab i Sveits, der de ba innstendig om at Norge nå måtte få en programvare for norske forhold. RIN har også øvd påtrykk gjennom ulike kanaler.
RIN omtalte situasjonen sist under årskonferansen i Stavern. Da kom det fram at utfordringen for leverandøren er at programvaren må være feilfri før den slippes ut på markedet. Foreløpig er det bare en håndfull aktører som har testet ut programmet på norsk jord.
Selv om Rosim AS har en betydelig markedsandel i Norge er det flere aktører som tilbyr WinCan VX. Konrad Eberspacher i tyske Rico har et betydelig marked i Norge, og tilbyr WinCan-programmet i forbindelse med nysalg av rørinspeksjonsbiler. Eberspacher har allerede levert flere nye biler tilpasset det nye systemet, og han kan nå glede seg over at WinCan ser ut til å ta tatt signalene fra Norge på alvor og ryddet opp i alle feilmeldinger.
Styreleder i RIN, Reidar Kveine, håper utfordringene rundt WinCan nå kan bli løst. En viktig forutsetning for å ta den nye rapporten i bruk er også ny programvare, sier han, og mener det har vrt helt nødvendig å presse på den sveitsiske leverandøren for å komme videre med moderne og effektiv rørinspeksjon også i det norske markedet.
-Nå får vi håpe at Norge blir prioritert, sier Kveine.
IBAK Helmut Hunger GmbH & Co KG er en av aktørene som tilbyr programvare for rørinspeksjon, og norsk forhandler er Aquatools.
Salgsrepresentant utland, Hanno Völker, skriver i en epost til RIN at selskapet har stort fokus på kontinuerlig utvikling av dokumentasjonsprogramvaren IKAS for rørinspeksjon. Kombinasjonen av IBAK-inspeksjonssystemer med IBAK IKAS-programvaren gir en brukervennlig, effektiv arbeidsflyt. Imidlertid er IBAK IKAS inspeksjonsprogramvare også kompatibel med inspeksjonssystemer fra andre produsenter, opplyser han.
IBAK IKAS-dokumentasjonsprogramvaren er en skalerbar programvarepakke som tilbyr løsninger for et bredt spekter av krav innen rørinspeksjon. Det starter fra grunnleggende funksjoner som opptak, kommentering på skjermen og oppretting av inspeksjonsprotokoller og går opp til et databaseadministrasjonsverktøy med omfattende kartfunksjoner. IKAS er akkurat ferdig med sin danske versjon, og nå begynner arbeidet med den norske.
-Vi tenker å begynne med interface, det vill si kodene mot gemini, og så den direkte oversettelsen av programmet etterpå. Programmet er 100 prosent kompatibelt mot ibak og ipek utstyr. Men, kan også brukes mot andre utstyr, opplyser Ketil Storli i Aquatools.
Dacon AS er også leverandør av programvare i det norske markedet, men selskapet har foreløpig ikke svart på vår henvendelse.